[{"text_idx": "#000000", "text": "La malfrua raporto de TEJO pri 2020 ne imponas"}, {"text_idx": "#000001", "text": "TEJO scias preskau\u0306 nenion pri siaj landaj sekcioj. El impona listo de komisionoj multaj ekzistis nur surpapere. Ankau\u0306 la komisiono pri Pasporta Servo efektive c\u0302esis aktivi. Tamen Robert Nielsen trovis ankau\u0306 kelkajn pozitivajn novaj\u0302ojn en la jara raporto de TEJO pri 2020, kiu aperis kvar monatojn tro malfrue."}, {"text_idx": "#000002", "text": "Kiaj estas la stato kaj farto de TEJO? C\u0302u g\u0302i bone progesas kaj reprezentas siajn membrojn au\u0306 c\u0302u g\u0302i stagnas? Por respondi kaj informi, TEJO c\u0302iujare publikigas la jarraporton, raporton de estraranoj kaj komisiitoj pri c\u0302io kion TEJO faris dum la jaro. Lau\u0306 la regularo, la jarraporto devas esti sendita al la komitato antau\u0306 la 31-a de marto, sed kiel dum pasintaj jaroj, g\u0302i malfruis plurajn monatojn."}, {"text_idx": "#000005", "text": "Unue, necesas klarigi ke TEJO havis du estrarojn en 2020: la mandato de la dua estraro komencig\u0302is je la 1-a de septembro post elektoj en julio. Por vere prijug\u0302i TEJO-n, oni devas atenti ne nur tion, kio estas skribita en la raporto, sed ankau\u0306 tion, kio ne estas skribita."}, {"text_idx": "#000007", "text": "Kompreneble la pandemio malhelpis aktivadon kaj nuligis renkontig\u0302ojn, sed TEJO dau\u0306rigis sian laboron. La jarraporto c\u0302efe temas pri raportoj de konferencoj, kunsidoj kaj subvencioj. La raporto agnoskas la gravecon de eksteraj subvencioj: \u201cEn 2020 la c\u0302efaj enspezoj de TEJO venis de subvencioj\u201d."}, {"text_idx": "#000008", "text": "C\u0302u tiu estas la c\u0302efa agado de TEJO? Reprezenti niajn lingvon kaj movadon c\u0302e internaciaj konferencoj certe estas grave kaj oni bezonas kunsidojn por organizi ion ajn, sed c\u0302u tiuj estu la unuaj prioritatoj? C\u0302u oni tiom fokusig\u0302u pri proceduroj anstatau\u0306 la celo? C\u0302u la kunsidoj ig\u0302as la celo anstatau\u0306 la vojo al la celo?"}, {"text_idx": "#000009", "text": "La estraro ne estas la sola parto de TEJO, gravas ankau\u0306 la komisionoj. Teorie, ili estas grupoj en kiuj membroj povas kunlabori por realigi la celojn de la asocio. En 2020 estis iom malklara sistemo de c\u0302irkau\u0306 15 komisionoj, interesgrupoj kaj laborgrupoj, kiu poste estis reordigita al nova strukturo de ok komisionoj kun kelkaj branc\u0302oj."}, {"text_idx": "#000011", "text": "Aliaj grupoj suferis pro la pandemio: \u201cRilate al la Kovim-19-pandemio, la komisiono pri Movig\u0302ebloj ne ekzistis dum 2020.\u201d Ankau\u0306 la komisiono pri Pasporta Servo efektive c\u0302esis aktivi: \u201cTial nenio rimarkinda okazis rilate al Pasporta Servo.\u201d"}, {"text_idx": "#000013", "text": "Estas kvazau\u0306 tradicio por komitatkunsidoj de TEJO anonci planojn por la Junaj Amikoj de Esperanto, sed kvankam pasis pluraj jaroj, dau\u0306re ne estas ajna strukturo au\u0306 komitatano por ili. \u201cPost la halto en la laboro la jaron antau\u0306e la laboro pri Junaj Amikoj de Esperanto ne multe antau\u0306eniris. La c\u0302efa kialo estis, ke la retpag\u0302o kiu kolektis ilin ne plu funkciis.\u201d"}, {"text_idx": "#000015", "text": "Telegramo estas populara aplikaj\u0302o inter junaj esperantistoj, sed ne c\u0302iuj uzas g\u0302in. Tamen, g\u0302i estas la sola forumo por preskau\u0306 c\u0302iu komisiono, do se oni ne havas la aplikaj\u0302on, oni ne povas ricevi informon de la komisionoj. La Telegram-grupoj plejparte havas malpli ol 20 membrojn, sed ec\u0302 en tiuj, preskau\u0306 c\u0302iuj mesag\u0302oj venas de du au\u0306 tri homoj. Ofte pasas semajnoj au\u0306 ec\u0302 monatoj sen komento."}, {"text_idx": "#000017", "text": "La komisiono por Landa kaj Faka Agado estas unu el la plej gravaj komisionoj sed suferas pro vakaj postenoj. Ne estas iu G\u0302enerala Komisiito por la komisiono au\u0306 vickomisiito por Eu\u0306ropo, malgrau\u0306 ke la plimulto de landaj sekcioj de TEJO bazig\u0302as en Eu\u0306ropo."}, {"text_idx": "#000018", "text": "Estas bona novaj\u0302o en la raporto: unu nova landa sekcio, la Junulara Esperantista de Tanzanio Organizo (JETO) alig\u0302is. Krome oni trovis kelkajn novajn vickomisiitojn (ec\u0302 du por Afriko, tradicie la plej malforta kontinento por TEJO), kaj KODEJO 2018 (La Kompleta Demandaro por Esperantaj Junularaj Organizoj) aperis, tamen du jarojn malfrue."}, {"text_idx": "#000019", "text": "Malgrau\u0306 la novaj vickomisiitoj, la parto pri landa agado en Afriko kaj Ameriko en KODEJO estas malplena, kaj estas neniu por raporti pri Eu\u0306ropo. Estas iom da informoj pri landa agado en Azio, sed estas nenio pri la stato de la landaj sekcioj kaj iliaj agadoj."}, {"text_idx": "#000020", "text": "Tio estas, c\u0302ar TEJO scias preskau\u0306 nenion pri siaj landaj sekcioj. Oni ne scias ec\u0302 kiom da landaj sekcioj TEJO efektive havas. C\u0302irkau\u0306 duono el la landaj sekcioj en la retejo de TEJO efektive ekzistas nur surpapere."}, {"text_idx": "#000021", "text": "TEJO havas milojn da membroj, do kion g\u0302i faras por ili? La jarraporto temas pri malgranda grupo de mapli ol 50 homoj, do se vi estas ordinara membro de TEJO, c\u0302u g\u0302i gravas al vi? C\u0302u la agado iel rilatas al vi?"}, {"text_idx": "#000024", "text": "La jarraporto de TEJO 2020"}, {"text_idx": "#000025", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000027", "text": "Jam 16 neaktivaj komitatanoj de TEJO eksigitaj"}, {"text_idx": "#000028", "text": "\u201eTEJO havas milojn da membroj\u201c"}, {"text_idx": "#000030", "text": "Mi persone komprenas, ke vi akuzas TEJO-n malhoneste akiri EU-subvenciojn. Mi kredas ke la maniero de TEJO por kalkuli siajn membrojn povas esti konsiderata kiel malhonesta. Tiu kalkulmaniero estas publike klarigita en la artikolo de LF \u201cTEJO provas kalkuli siajn membrojn\u201d, c\u0302iuj povas opinii pri g\u0302ia ebla (mal)honesteco."}, {"text_idx": "#000031", "text": "Sed la akuzo, ke TEJO \u201cdistribuas\u201d la monon akiritan de EU-subvenciado \u201cal la estraranoj kaj ties personaj amikoj\u201d estas, lau\u0306 mia kono, ne pruvita. G\u0302i estas grava akuzo. Mi petas ke vi pruvu g\u0302in, se vi povas."}, {"text_idx": "#000033", "text": "Mi opinias, ke tejo evoluis de organizo por kunligi kaj aktivigi junulojn-esperantistojn al organizo por akirado de subvencioj."}, {"text_idx": "#000036", "text": "Mi povas mi povas liveri kontrau\u0306ajn ekzemplojn el tempo kiam mi aktivis en TEJO.\nJe la fino de mia prezidanteco en TEJO ni estis laborantaj pri du gravaj subvencipetoj. Unu el ili estis por projekto \u201cTrejnado de trejnistoj\u201d pere de kiu aktivuloj de TEJO povis lerni kiel fari profesiajn trejnadojn, celante kapabligi aktivulojn en siaj organizoj. Lau\u0306 mi temas pri afero tre utila kaj tute kongrua kun la celoj de TEJO.\nAlia estis AEJK \u2013 Afrika-Eu\u0306ropa Junulara Kapabligo, kiu celis sperto- kaj kapablo-inters\u0302ang\u0302on inter afrikaj kaj eu\u0306ropaj aktivuloj kaj okazigon de IJK en Afriko. Ankau\u0306 afero ege utila kaj kongrua kun la celoj de TEJO, kiu aldone ne estis realigebla sen tia subvencio.\nEvidente mi povus liver pli multajn tiajn ekzemplojn el mia tempo en TEJO. Akirado de subvencioj kaj uzado de ili kongrue kun la celoj de TEJO estas tute farebla, farenda kaj farata. Ne temas pri kontrau\u0306staraj aferoj."}, {"text_idx": "#000037", "text": "Kaj eble ankorau\u0306 unu ekzemplo por montri, ke ne temas nur pri eventoj kaj trejnadoj. Kiam mi estis eniranta estraron de TEJO en 2009 ni kutimis havi unu volontulon en Centra Oficejo, kies kostoj estis plene kovrataj de la organizo. Kiam mi estis finanta mian estraranecon en 2015 TEJO ne nur havis volontulon financatan de subvencipeto, sed ankau\u0306, se mi bone memoras, akceptitan novan projekton por 2 au\u0306 3 samtempaj volonuloj. Do, tio estas unuflanke simple s\u0302paro de kostoj, kiujn antau\u0306e TEJO devis elspezi mem kaj duaflanke kreskigo de laborforto, kiu antau\u0306e ne eblis."}, {"text_idx": "#000040", "text": "(Cetere, kiel eblus alimaniere distribui g\u0302in en Esperantujo? La E-mondo ja estas sufic\u0302e malgranda, kaj la aktivuloj konas unu la alian. Mi miras, ke mencii tiun evidentaj\u0302on kau\u0306zis tiel fortan indignig\u0302on.)"}, {"text_idx": "#000043", "text": "Oni ofte au\u0306das, ke TEJO organizas trejnseminariojn sed mi ne scias pri kio temas. Leginte, ke TEJO havas iujn bazajn problemojn kiel asocio (nekono de membronombro, nefunkciado de komisionoj kaj Landaj Sekcioj) mi min demandas: pri kio oni trejnig\u0302as? Kiu trejnas? Kiom vasta estas la trejnitaro (c\u0302u estas c\u0302iam la samaj kiuj trejnig\u0302as)? Kion faras la trejnitoj poste? Kiu estas la rezulto de la trejnado rilate al la realigo de la statutaj celoj de TEJO? C\u0302u aperis analizo pri tio?"}, {"text_idx": "#000045", "text": "S\u0302ajas al mi, ke oni konigis membronombron dum la lasta komitatkunsido. Kvankam la strukturo de TEJO ja estas komplika kaj koni tute precizan momentan membronombron estas en aktualaj kondic\u0302oj neebla, mi pensas, ke pli fruaj estraroj povis (sed ne volis) konigi tiun membronombron. Mi g\u0302ojas, ke la nun eliranta estraro solvis c\u0302i tiun problemon."}, {"text_idx": "#000046", "text": "La raporto pri 2020 temas pri pasinta jaro kaj grandparte pri (ne)agado de pasinta estraro. Miakomprene tio aktuale ne plu estas tia problemo kaj la nun eliranta estraro sukcesis multe plibonigi staton de la organizo, kiu estis rimarkeble malbona antau\u0306 unu jaro."}, {"text_idx": "#000051", "text": "Mi ne havas speron pri trejnadoj el lastaj jaroj, sed konante pli fruajn, temis kutime pri malsamaj homoj, kiuj trejnig\u0302is (krom se mankis interesig\u0302antoj, kio foje okazas), tamen la trejnadoj kutime okazadis en Eu\u0306rop (c\u0302i tie akireblas subvencioj) do en geografia senco, ne estas tre vaste. En mia tempo okazadis ekstereu\u0306ropaj trejadoj c\u0302eokze de iuj eventoj kaj ankau\u0306 projekto AEJK, kiu ebligis en pli vasta skalo trejni ankau\u0306 en Afriko. Miascie TEJO poste provis akiri similajn subvenciojn por transkontinentaj projektoj, sed ili estas multe pli malfacile riceveblaj kaj g\u0302i dume ne sukcesis."}, {"text_idx": "#000053", "text": "Iuj poste aktivas kaj konstruas movadon en sia lando au\u0306 intenacie, aliaj malaperas \u2013 kiel normale (kaj neeviteble) en Esperantujo. Se tiuj kiuj malaperis de la movado uzos akiritajn kompetentojn en normala vivo, mencios trejnadojn en siaj vivresumoj, tio fakte ankau\u0306 estas iu profito.\nEkzemple, la unua TEJO-trejnado kiun mi partoprenis okazis en Bruselo en 2006. C\u0302i tiun trejnadon partoprenis 5 homoj, kiuj poste ig\u0302is estraranoj de TEJO: "}, {"text_idx": "#000054", "text": "Kiu estas la rezulto de la trejnado rilate al la realigo de la statutaj celoj de TEJO?"}, {"text_idx": "#000055", "text": "Foje pli tre rektaj kaj palpeblaj, kiel ekzemple nova landa sekcio, la Junulara Esperantista de Tanzanio Organizo (JETO) estas efiko de projekto AEJK kaj IJK en Afriko. Tamen, lau\u0306 mi en lastaj jaroj foje ankau\u0306 iom tro foraj al c\u0302efaj celoj de TEJO, dum pli proksimaj aktuale modaj temoj facilaj por ricevi subvenciojn. Certe diversaj aktivuloj de TEJO povus havi malsamajn respondojn al c\u0302i tiu demando. C\u0302i-supra estas mia persona evidente."}, {"text_idx": "#000058", "text": "Dankon, ke vi tiel detale respondas c\u0302i tie. Do pro tio mi esperas klarigi demandon, kiun mi jam starigis supre. En tuta c\u0302i tiu diskuto (kaj en c\u0302iuj aliaj diskutoj koncerne UEA kaj TEJO) mi neniam renkontis konkretan informon, kian utilon ili kreas por averag\u0302aj parolantoj de Esperanto."}, {"text_idx": "#000059", "text": "Ni imagu, por ekzemplo, gejunulojn el San-Pau\u0306lo, Moskvo au\u0306 Seulo, kiuj j\u0302us lernis g\u0302in \u2014 per Duolingvo, per alia retkurso au\u0306 els\u0302utinte malnovan lernolibron skanitan. Kion do TEJO (se c\u0302i tie ni parolas pri TEJO) povas proponi al ili tuj kaj surloke? Kaj plej vers\u0302ajne ili ne havos monon kaj tempon por vojag\u0302i al arang\u0302oj alilandaj, por mendi librojn en la butiko de Flandra Esperanto-Ligo k. t. p. Kion do TEJO faras, por ke ili ne sentu sin lasitaj, por ke ili povu ricevi pozitivan sperton pro uzado de la lingvo?"}, {"text_idx": "#000062", "text": "Trejnadoj -> Trejnadoj, projektoj kaj subvencioj estas c\u0302iuj ligitaj. Oni petas subvencion por organizi projekton, kiu konsistas plejofte el trejnadoj, atelieroj k.s. Dum c\u0302i mandato, malgrau\u0306 pandemio okazis reta trejnado pri seksismo en c\u0302iutaga lingvo (\u201cLingvo X\u201d), kies rezultojn Paulina Jalaks\u0302ova\u0301 nun strebas konservi en formo de reta kurso; reta trejnado pri klimats\u0302ang\u0302o, pri kiu sube belege raportas Patricio (responde al ties dubo, jes g\u0302i estis subvenciita projekto); kaj c\u0302eesta trejnado de trejnistoj, kiu havigis al TEJO novajn trejnistojn kaj ec\u0302 novan estraranon, Ine\u0300s Kahin, kiu antau\u0306e estis volontulo c\u0302e la Esperanta Kulturcentro Tuluzo. Do tio ankau\u0306 parte respondas al \u201ckion faras la trejnitoj poste\u201d...\nParte estas kelkfoje la samaj homoj, parte novaj. Sed TEJO ne havas tutan decidpovon pri tio, kiuj venas al trejnadoj. Ideale venus c\u0302iam junaj, entuziasmaj novuloj, sed foje lokaj E-organizoj sendas partoprenantojn lau\u0306 propra prefero."}, {"text_idx": "#000063", "text": "Do, kion povas TEJO proponi konkrete surloke? Ni c\u0302iam strebas esti konkrete utilaj al surlokaj novuloj. Certe ne estas nur sukcesoj, sed g\u0302enerale la rezulto pozitivas. Certe vi trovos multajn personajn rakontojn, kiel tiun de Patricio sube. La projekto Afrik-Eu\u0306ropa Junulara Kapabligo estis granda sukceso kiu alportis spertojn, konektojn kaj vojag\u0302eblon al multaj afrikaj aktivuloj, el kiuj pluraj dau\u0306re aktivas en TEJO au\u0306 aktivigis aliajn lokulojn. Persone mi multe laboris kun Nickson Kasolene, tre lerta aktivulo el DR Kongo kiu multe agadas en TEJO kaj uzis trejnadajn au\u0306 prelegajn okazojn, ankau\u0306 en eksteraj rilatoj.\nKiam estas c\u0302eestaj kongresoj (espereble baldau\u0306 denove), c\u0302iam estas junuloj, kiuj nur povas vojag\u0302i dank\u2019 al subvencioj. Kiel estrarano mi interagis kun multegaj novuloj, kiuj j\u0302us malkovris EO-n kaj povis partopreni la retan kongreson, au\u0306 kiuj vidis reklamojn, alvokojn kaj ekagis en niaj komisionoj. Mi tiom antau\u0306g\u0302ojas finfine renkonti ilin en c\u0302eestaj kongresoj kaj seminarioj."}, {"text_idx": "#000064", "text": "Dankon pro la longa teksto. Tamen mi devas konstati, ke ankau\u0306 tie mi ne trovis respondon al nia kun Robert demando \u2014 kiel la agado de TEJO utilas por averag\u0302aj uzantoj de Esperanto (almenau\u0306 tiuj, kiuj membras g\u0302in?) Ja aktivuloj agas ne por si mem, ili agas por aliaj, niakaze \u2014 por la jam menciitaj lingvouzantoj."}, {"text_idx": "#000065", "text": ">Do, kion povas TEJO proponi konkrete surloke? Ni c\u0302iam strebas esti konkrete utilaj al surlokaj novuloj."}, {"text_idx": "#000070", "text": "Sed lau\u0306 mi ne pri tio vere temas la demando, temas pri la rezulto en homa valoro. Kaj tiu estas malpli rekta au\u0306 facile sciebla, kiel montras la rakonto de Patricio. Mi ne scias, c\u0302u aliaj aktivuloj havas alian opinion.\nEble iu renkontis sian tutvivan amanton en IJK, eble ekhavis multajn amikojn, kaj tiuj amikoj siavice ebligas malpli kostan vojag\u0302adon, eble iu post aktivig\u0302o en TEJO partoprenis eksterrilatan konferencon, tie ekhavis kontaktojn, kiuj ebligis trovi postenon au\u0306 stag\u0302on, eble iu partoprenis trejnadon kiu donis valorajn spertojn, kiuj kapabligis tiun homon fari ion nerilatan sed gravan en sia vivo... C\u0302u tio valoras? Kiel trovi c\u0302iujn tiujn malrektajn influojn?\nC\u0302u TEJO valoras surloke: jes kaj ne, c\u0302ar finfine loke estas la landaj sekcioj kaj kluboj kiuj respondecas pri instruado de EO kaj organizado de surlokaj eventoj, oportunoj. Revenante al la kritiko ke \u201clandaj sekcioj ne aktivas\u201d, kiel diris Lukasz, TEJO ne povas c\u0302ion magie solvi, temas pri tegmenta organizo. Pri surloka aktivado respondecas surlokaj aktivuloj. TEJO subtenas, povas helpi finance, rimede, konsile.\nTEJO organizas la junularan movadon, sen g\u0302i ne estus tutmonda strukturo, kontakto, kongreso... g\u0302i kunligas kaj fortigas surlokan agadon, kiu siavice fortigas la tutmondan movadon. Estas iom kiel la s\u0302erco: kion la Romianoj faris por ni?"}, {"text_idx": "#000071", "text": "Al la demanto \u201cC\u0302u TEJO valoras surloke?\u201d mi nur povas prezenti la Berlinajn spertojn. TEJO (kaj ankaux UEA) ne estas rimarkeblaj! C\u0302iuj provoj kontakti \u201caktivulojn\u201d de TEJO pri kunlaboro por vigligo de junulara movado fiaskis. Informoj pri fertoj ofertoj ne alvenis. Eble oni estas devigata partopreni en misteraj Telegram aux Facebook-kanaloj.\nKompreneble kulpas la lokaj aktivuloj, kiuj ne suficxe sercxas. C\u0302u ne?"}, {"text_idx": "#000074", "text": "1. Kion oni povas ricevi per Esperanto \u2014 kion oni povas legi, spekti, au\u0306skulti en g\u0302i, kiom da kontaktoj oni povas establi kun interesaj por oni homoj."}, {"text_idx": "#000075", "text": "2. Kion oni povas doni per Esperanto \u2014 kiom da ebloj oni havas por apliki siajn iniciatojn, sian kreemon en afero, por oni interesa? (Kompreneble, temas pri agado kolektiva)."}, {"text_idx": "#000076", "text": ">se vi volas havi informojn pri \u201ckion faras TEJO\u201d, legu en , , niaj jarraportoj, cirkuleroj... Konkretaj informoj abundas."}, {"text_idx": "#000077", "text": "C\u0302u do vi ne povas kurte resumi ilin? Ja TEJO en siaj public relations devus havi intereson pri efike prezenti sin al junaj Esperantistoj anstatau\u0306 sendi tiujn legi \u201cjarraportojn, cirkulerojn\u201d."}, {"text_idx": "#000081", "text": "Miavide, g\u0302i povus roli kiel \u201cinkubatoro\u201d por novaj projektoj kaj iniciatoj. La praktiko montras, ke en la Esperantista medio agado vere kompleksa kaj grandskala kutime ne aperas per si mem; por tio bezonatas, ke iu levu standardon, sub kiu \u201ckolektig\u0302os pacaj batalantoj\u201d. UEA kaj TEJO nature estas plej bonaj kandidatoj por tio."}, {"text_idx": "#000084", "text": "Nu, kian do rezulton vi povas atendi de tio? Nur, ke la lingvo restos ludilo, kiu vegetas en sia geto (pardonu la rimon). Se ne aperos kondic\u0302oj por laboro celkonscia, persista, longedau\u0306ra, efike organizita, nenio s\u0302ang\u0302ig\u0302os. Inter alie, g\u0302uste pro tio mi jam longan tempon elpas\u0302as por multlingva agado per-Esperanta, c\u0302ar tiukaze ja aperas stimulo por labori efike \u2014 eblo ricevi agnoskon kaj respekton fare de vasta publiko internacia."}, {"text_idx": "#000087", "text": "TEJO ne nur organizas IJK-ojn. G\u0302i ankau\u0306 organizas internaciajn seminariojn. Se vi interesig\u0302as nur pri diboc\u0302ado, tio ne estas la kulpo de TEJO."}, {"text_idx": "#000088", "text": "Jen pruvo ke la agado en Tejo estas pretigo por poste agadi en UEA. Tejo-komitatanoj praktikas en la Tejo-komitato ne legi la dokumentojn kaj vochdoni grege, tiel kiam ili atingos la UEA-komitaton ili estos sufiche spertaj en tio."}, {"text_idx": "#000089", "text": "mi rimarkis ke la du vortoj ke kompetenteco kaj auxtoritateco estas sinonimoj en Esperanto."}, {"text_idx": "#000090", "text": "\u201cSe vi ne havas titolon kaj ne estas membro de iu komisiono au\u0306 komitato, c\u0302u la laboro de TEJO gravas por vi?\u201d"}, {"text_idx": "#000091", "text": "Mi estas TEJO-ano sed mi ne estas nek estrarano, nek komitatano, nek komisionano. Tamen tiaj aferoj tute gravas al mi. Mi estas malnovulo en la Esperanto-mondo (mi eklernis la lingvon en 2003), sed kun la pandemio mi plibonigis mian regadon de Esperanto kaj finfine alig\u0302is al UEA post partoprenado en TEJO-kapabligo. Mi trovis ega polemiko c\u0302i tie pri kapabligoj; do mi kundividos mian sperton. Elbe miaj opinioj, pli \u201cneu\u0306tralaj\u201d, interesos vin."}, {"text_idx": "#000092", "text": "C\u0302i tiu jaro per Facebook mi trovis ligilon pri kapabligo pri klimata s\u0302ang\u0302ig\u0302o. Tiu estis dulingva evento (kaj en la angla kaj en Esperanto). Tiaj fakoj tute interesig\u0302as al mi, do mi sendube alig\u0302is. Tiu kapabligo uzis edukadan platformon de la Konsilio de Eu\u0306ropo (CoE)."}, {"text_idx": "#000093", "text": "Mi ne povas diri, se TEJO ricevis monon por organizi la kurson. Mi nur povas diri, ke g\u0302i estis tre \u201cmola\u201d, \u201cneformala\u201d kurso, kun devigaj legoj (mi provis legi la plejparto, sed mi ne scias se aliuloj faris tion), proponitaj aktivecoj (pri reciklado, vegetaranismo), forumoj (kiuj ne sukcesis tro multe), ktp. La plej grava parto, lau\u0306 mi, estis kelkaj nedevigaj Zoom-kunvenoj, kun c\u0302ambroj en la angla kaj en Esperanto, por koni unu la alian, inters\u0302ang\u0302i opiniojn, ktp."}, {"text_idx": "#000094", "text": "Partoprenis c\u0302irkau\u0306 15 junuloj, duono samideanoj, duono neesperantistoj kiuj almenau\u0306 havis etan kontakton kun Esperantujo. Mi kredas, ke por kurso pensita por TEJO-ag\u0302o homoj kiuj ne estas klimataj fakuloj g\u0302i tute tau\u0306gis. Mi ankau\u0306 partoprenis en kelkaj organizoj (salesianaj skoltoj, Rotaract) kaj mi tute kredas, ke en tiaj movadoj kapabligoj ne estas c\u0302efe por \u201ckapabligi\u201d, sed por disvastigi la laboron de la organizo, fortigi amikaj ligoj inter siaj membroj kaj koni aliajn opiniojn pri diversaj temoj. Do mi kredas, ke la seminario sendube atingis tiun celon."}, {"text_idx": "#000095", "text": "La trejnantoj estis kelkaj TEJO-anoj kaj plenkreskulo kiu ne parolis Esperanton, sed tre engag\u0302ita en la junaj aktivecoj de CoE ekde jardekoj. Mi ne memoras detalojn fakte nun, sed komitatano ankau\u0306 partoprenis, kaj du tiamaj estraranoj ankau\u0306 vizitis la eventon."}, {"text_idx": "#000096", "text": "Post la seminario mi amikig\u0302is per Facebook kun komitatano, kiu insistis min kaj finfine mi alig\u0302is (per Canuto) al UEA, do mi povis partopreni kaj en la VK kaj en la IJK, eventoj kiujn mi ege g\u0302uis. Do, almenau\u0306 post la kapabligo UEA kaj TEJO aldonis novan membron. Tamen mi ne povas diri, se tiu estis bona frukto, c\u0302ar tiu nova membro ne estas tre lerta kaj havas tre gravajn problemojn kun akuzativo."}, {"text_idx": "#000102", "text": "Tamen en multaj kazoj tiaspeca laboro tute ne postulos monon. En la fruaj jardekoj de Esperanto aperis multe da tradukita kaj originala literaturo, kiu jam ne plu estas protektata de kopirajto kaj kiun oni povus libere disvastigi ciferece. Sed preskau\u0306 neniu en Esperantujo okupig\u0302as pri ciferecigo de c\u0302i tiu heredaj\u0302o. Certe, ekzistas subtenindaj esceptoj, kiel Bitoteko de Hispana Esperanto-Federacio au\u0306 BitArkivo, tamen g\u0302enerale skalo de c\u0302i tiu agado tute ne sufic\u0302as. Kaj g\u0302i ja ne postulas financajn investojn; eblas plenumi g\u0302in nur per efika organizado de volontula kunlaboro. Tio estus natura tasko por tiaj organizoj kiel UEA kaj TEJO, kiuj povus apliki por g\u0302i \u201cnematerian kapitalon\u201d de sia au\u0306toritato. Tamen en la nuna situacio pri tio eblas nur revi..."}]